BG
L 237/876
Официален вестник на Европейския съюз
26.9.2023 г.
115
За да се даде възможност на ползвателите на финансовите отчети да разберат естеството и значимостта на използваните методи и на използваните преценки за определяне на сумите при преминаването, за всички периоди, през които са направени оповестявания при прилагането на параграф 114, буква а) или буква б), предприятието обяснява как е определило оценките на застрахователните договори към датата на преминаване.
116
Предприятието, което избере да направи разбивка на финансовите приходи или разходи по застраховане между печалбата или загубата и другия всеобхватен доход, прилага параграф В18, буква б), параграф В19, буква б), параграф В24, буква б) и параграф В24, буква в), за да определи съвкупната разлика между финансовите приходи или разходи по застраховане, които биха били признати в печалбата или загубата, и общите финансови приходи или разходи по застраховане към датата на преминаването за групите от застрахователни договори, за които се прилага разбивката.
За всички периоди, за които има суми, определени чрез прилагането на тези параграфи, предприятието оповестява равнението между началното и крайното салдо на съвкупните суми, които са включени в другия всеобхватен доход за финансовите активи, оценени по справедлива стойност през другия всеобхватен доход, свързан с групите от застрахователни договори.
Равнението включва например печалби или загуби, които са признати в другия всеобхватен доход през периода, и печалби или загуби, които преди това са били признати в другия всеобхватен доход през предходни периоди и през периода са прекласифицирани в печалбата или загубата.
Значими преценки при прилагането на МСФО 17
117
Предприятието оповестява значимите преценки и промените в направените преценки при прилагането на МСФО 17.
По-специално предприятието оповестява входящите данни, допусканията и използваните методи за прибли­ зително оценяване, в т. ч.: а) използваните методи за оценяване на застрахователните договори от обхвата на МСФО 17 и процедурите за приблизително оценяване на входящите данни за целите на тези методи.
Предприятието предоставя също така количествена информация по отношение на тези входящи данни, освен ако това е практически неприложимо; б) всички промени в методите и процедурите за приблизително оценяване на входящите данни, използвани за оценяване на договорите, причината за всяка промяна и вида на засегнатите договори; в) използвания подход, доколкото не е обхванат по буква а): i) за разграничаване на промените в приблизителните оценки на бъдещите парични потоци, отделени по собствено усмотрение от другите промени в приблизителните оценки на бъдещите парични потоци за договори без характеристики на пряко участие (вж. параграф Б98); ii) за определяне на корекцията за риск по отношение на нефинансовия риск, включително дали на промените в корекцията за риск по отношение на нефинансов риск е направена разбивка на компонент на застрахователните услуги и на финансов компонент по застраховки, или са представени в пълен размер в резултата от застрахователни услуги; iii) за определяне на дисконтовите проценти; iv) за определяне на инвестиционните компоненти; и v)
за определяне на относителната тежест на обезщетенията, предоставяни по застрахователното покритие и услуги, свързани с възвръщаемост по инвестицията, или по застрахователното покритие и услуги, свързани с инвестициите (вж. параграфи Б119 — Б119Б).
118
Ако при прилагането на параграф 88, буква б) или параграф 89, буква б) предприятието избере да направи разбивка на финансовите приходи и разходи по застраховане на суми, представени в печалбата или загубата, и суми, представени в другия всеобхватен доход, предприятието оповестява обяснение на използваните методи за определянето на финансовите приходи или разходи по застраховане, които са признати в печалбата или загубата.
119
Предприятието оповестява използваната гаранционна вероятност за определяне на корекцията за риск по отношение на нефинансовия риск.
Ако предприятието не използва метода на гаранционната вероятност, а друг метод за определяне на корекцията за риск по отношение на нефинансовия риск, то оповестява използвания метод и гаранционната вероятност, съответстваща на получените чрез този метод резултати.